**Christopher Paul O'Neill** (s. 27. kesäkuuta 1974 Lontoo, Yhdistynyt kuningaskunta) on brittiläissyntyinen, nykyään Yhdysvalloissa asuva ja työskentelevä liikemies. Hän on Ruotsin kuninkaan Kaarle XVI Kustaan ja kuningatar Silvian nuorimman tyttären prinsessa Madeleinen puoliso. Prinsessa Madeleine ja Christopher O’Neill vihittiin Tukholmassa 8. kesäkuuta 2013.

Varhaiset vuodet
----------------

Lontoossa 27. kesäkuuta 1974 syntyneen Christopher O’Neillin vanhemmat ovat yhdysvaltalainen liikemies Paul Cesario O’Neill (k. 2004) ja itävaltalaissyntyinen Eva Maria o.s. Walter (s. 1940). Christopher O’Neillillä on kaksi äidinpuoleista ja kolme isänpuoleista sisarpuolta. Paul Cesario O’Neillin sukujuuret ovat skottilais-englantilais-irlantilais-italialaiset.

Christopher O’Neill kävi lontoolaista yksityistä poikakoulua ja sveitsiläistä sisäoppilaitosta. Hän opiskeli vuodesta 1992 lähtien Bostonin yliopistossa kansainvälisiä suhteita ja palasi valmistuttuaan Britanniaan. Kuuden vuoden kuluttua hän siirtyi työelämästä takaisin opiskelun pariin ja muutti New Yorkiin opiskelemaan Columbian yliopiston kauppakorkeakouluun. Valmistumisensa jälkeen hän on työskennellyt New Yorkin finanssimaailmassa. O’Neill on sekä Britannian että Yhdysvaltain kaksoiskansalainen. ja uskonnoltaan roomalaiskatolilainen.

Avioliitto
----------

Prinsessa Madeleine ja Christopher O’Neill tutustuivat New Yorkissa kesällä 2010 ja kihlautuivat lokakuussa 2012. Heidät vihittiin Tukholman kuninkaanlinnan kirkossa 8. kesäkuuta 2013 noin 500 juhlavieraan läsnä ollessa. Vihkimisen jälkeen oli yksityinen iltajuhla Drottningholmin linnassa.

Kuningas Kaarle XVI Kustaa myönsi O’Neillille häiden alla Pohjantähti-ritarikunnan komentajamerkin. O’Neillin pyynnöstä hänelle ei myönnetty kuninkaallista arvonimeä, koska sen vastaanottamisen edellytyksenä olisi ollut Ruotsin kansalaisuuden ottaminen ja liike-elämässä toimimisesta luopuminen. Prinsessa Madeleine ja O’Neill aikovat jatkossakin asua New Yorkissa. Pariskunta muutti kuitenkin syksyllä 2015 Lontooseen lapsiensa kanssa, ja ovat näin ollen lähempänä Ruotsia. Prinsessa Madeleinen ja O’Neillin esikoinen Leonore Lilian Maria syntyi 20. helmikuuta 2014 New Yorkissa. Toinen lapsi, prinssi Nicolas Paul Gustaf syntyi 15. kesäkuuta 2015 Ruotsissa, ja kolmas, prinsessa Adrienne, 9. maaliskuuta 2018.

Elokuussa 2018 Ruotsin kuninkaallinen hovi ilmoitti, että perhe muuttaa Floridaan.

Lähteet
-------

1. 1 2 3 4  Nurminen, Jussi: Madeleinen sulhanen on jäänyt ruotsalaisille vieraaksi  8.6.2013. Yle. Viitattu 2.7.2013.
2. ↑  Mr Christopher O'Neill's biography  23 .2.2012. Swedish Royal Court.  Arkistoitu 7.6.2013. Viitattu 8 .6.2013.
3. ↑  Nurminen, Jussi: Ruotsi juhlii prinsessahäitä - vieraslistalla kuninkaallisia, miljonäärejä ja natsiministerin lapsenlapset *yle.fi*.  8.6.2013. Viitattu 2.7.2013.
4. ↑  The Order of the Polar Star Ruotsin kuningashuone.  Arkistoitu 11.12.2018. Viitattu 2.7.2013. (englanniksi)
5. ↑  Lehdistötiedote: Herr Christopher O'Neills titel  17.5.2013. Ruotsin kuningashuone.  Arkistoitu 18.6.2015. Viitattu 2.7.2013. (ruotsiksi)
6. ↑  Glad, Laura: Tiesitkö tätä Madeleinesta ja Chrisista? Katso 10 faktaa.  *Ilta-Sanomat*, 8.6.2013.  Sanoma News. Artikkelin verkkoversio. Viitattu 2.7.2013.
7. ↑  Wallius, Anniina: Ruotsin kuningashuoneen kuopus sai nimekseen Leonore Lilian Maria  26.2.2014. Ylen uutiset. Viitattu 26.2.2014.
8. ↑  Orjala, Anne & Nordenswan, Hanna: Prinsessa Madeleine on saanut poikavauvan – isä itki riemun kyyneleitä  15.6.2015. Yle. Viitattu 17.6.2015.
9. ↑  Kuusisalo, Mikko: Prinsessa Madeleinen toisen lapsen nimi julki  17.6.2015. Yle.  Arkistoitu 18.6.2015. Viitattu 17.6.2015.
10. ↑  Töyrylä, Katriina: Ruotsin uusi prinsessa sai nimen – Adriennesta tuli Blekingen herttuatar *Yle*.  12.3.2018. Viitattu 12.3.2018.
11. ↑  Petit, Stephanie. "Princess Madeleine of Sweden Is Moving Her Family to the United States!", *People*, 2018-08-01. ((englanniksi).)
12. ↑  Prinsessan Madeleine och herr Christopher O'Neill bosätter sig i USA - Sveriges Kungahus *kungahuset.se*.  Arkistoitu 8.10.2019. Viitattu 7.5.2019. (ruotsiksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |